OČKO 12/2021  - december 
mesačník pre nevidiacich a slabozrakých Nitrianskeho regiónu. S podporou Mesta Nitra vydala SINA Nitra n.o. a ZO ÚNSS Nitra, Nedbalova 540/17, 949 11 Nitra 
0911/328921, 0911/328922, hovoriaciweb@gmail.com
Prečo doporučene
Opäť sa môžeme „poďakovať“ pandémii, že sa nemôžeme  stretávať. Už v novembri sme museli zrušiť slávnostnú Akadémiu ku Dňu nevidiacich. Ako malú náhradu za zrušené akcie sme pre vás pripravili malú vianočnú obálku. Členky krúžku ručných prác Radka s pomocou našich kolegýň vyrobili pre všetkých členov vianočné pohľadnice – každá je originál. 
Janka Hrnčárová pridala poukaz na bezplatnú procedúru, na jednu procedúru z tých, ktoré sú na poukaze uvedené. Treba sa však vopred objednať na 0905 686010. V minulosti sme zaznamenali niekoľko sťažností od ľudí, ktorým Očko nebolo doručené, tak sme sa rozhodli vynaložiť financie ušetrené za Akadémiu na to, aby naše úsilie nevyšlo naprázdno. Vianočné očko dostanú v obálke aj odberatelia elektronickej verzie.  
Tyflotaxi
Poukážky na voľné jazdy taxíkom už si prevzalo 32 členov a program funguje. Niekoľko desiatok poukážok máme ešte „na sklade“. Pokiaľ spĺňate podmienky a o poukážky ste sa ešte neprihlásili, môžete kontaktovať p. Držíkovú na tel. 0911 328922.

Veľkonočný pobyt
Hotely sú síce teraz zatvorené, veríme však, že to nebude natrvalo a preto sme rezervovali pobyt v hoteli Jantár Dudince pre 20 osôb, ktorí chcú tieto sviatky osláviť v ústraní. Pred dvoma rokmi hotel zabezpečil hodnotný kultúrny program a dostupné sú aj bohoslužby v meste.
Cenu pobytu síce ešte nevieme, ale v minulosti bola pre nás vždy prijateľná. Záujemci sa môžu hlásiť na tel. 0911 328921 p. Zbranek.   
Vianočné recepty
Naši priatelia zo Vsetína vydávajú časopis Sonsáček. Posledné číslo prinieslo vianočné recepty, tak sa s Vami o niektoré z nich podelíme. 
 
Kokosové guličky Rafaelo
Suroviny: 1 plechovka sladeného kondenzovaného mlieka, 200 g strúhaného kokosu, 50 ks lúpaných mandlí. Postup: Kokos zmiešame s kondenzovaným mliekom a necháme do druhého dňa v chlade nasiaknuť. Pomocou lyžičky z hmoty tvarujeme guličky, do každej vtlačíme mandľu a obalíme ju v strúhanom kokose. Guličky v chlade vydržia 2-3 týždne.

Medové hriate s pomarančom 
Suroviny: 1 liter červeného vína, 4 ks celej škorice,
4 ks badyánu (hviezdicový aníz), 10 klinčekov, 2 pomaranče, med podľa chuti. Postup: Do hrnca nalejeme víno a vhodíme doň škoricu, hviezdičky badyánu a klinček. Z pomarančov vyžmýkame šťavu a dáme ju k vínu a koreniu. Víno zahrejeme, pred bodom varu odstavíme z platne. Do pohárov dáme podľa chuti tekutý med a hriate naň nalejeme (i s korením). Ihneď podávame.
Odložte si na Silvestra
Dlhoročný nevidiaci funkcionár Milan Antal dlhé roky zbieral vtipy o nevidiacich a zraku. V tomto roku sa mu ich podarilo pod názvom Tyflofór s pomocou Výcvikovej školy pre vodiace a asistenčné psy vydať. SKN M. Hrebendu zo zbierky spravila výber v Braillovom písme a ako prílohu ho poslala odoberateľom časopisu Nový život. Koniec roka bol pre nás podnetom, aby sme z výberu spravili ešte užší výber a oživili ním naše Očko. Tak teda ideme na to:
„Koľko rokov máte, slečna?“ „Po prvý raz som svetlo sveta uvidela pred dvadsiatimi rokmi.“ „A koľko rokov pred tým ste nevideli?“
Slabozrakého zberača malín zožerie medveď. Jeho posledné slová boli: „Ujo, a nie je vám v tom kožuchu teplo?“
Gejza si na úrade vybavoval príspevok na slepotu. Ešte má trocha času, zájde si na pivo a potom do kina. Hneď na krajnom sedadle zbadá úradníka, ktorý ho vybavoval. Začne hneď okolo seba hmatať a pýta sa: „Prosím Vás, kam ide ten autobus?“
Inzerát: Spolok slepých hľadá sekretárku. Zn: príjemná na dotyk. 
„Mojej žene padla do oka smietka, išiel som s ňou k doktorovi a stálo ma to tisíc korún.“ „To je nič. Ja som išiel minule s manželkou po meste, padol jej do oka kožuch a stálo ma to 52 tisíc.“
Pani v silných okuliaroch omylom vojde na pánske WC, zastaví ju muž a hovorí: „Pani, sem nemôžete, toto je WC pre pánov.“ Žena zbĺkne: „A chudoba sa môže po...,, čo? 
   Prestúpte na novú MHD 
Nový poskytovateľ mestskej hromadnej dopravy začne v Nitre jazdiť od januára. O novú dopravnú kartu si môžete požiadať cez e-shop https://eshopnitra.transdev.sk alebo výmenu starej za novú si môžete požiadať bezplatne priamo na pobočke na mestskej tržnici v Nitre.
Naďalej však platí bezplatná preprava pre nevidiacich držiteľov preukazu ŤZP-S so zapísaným „BLIND“ na zadnej strane preukazu a pre sprievodcov držiteľov preukazu ŤZP-S. Ďalšie informácie o cestovnom získate aj na adrese https://www.nitra.sk/zobraz/obsah/33836

KS ÚNSS Nitra oznamuje
Z dôvodu čerpania dovoleniek bude Krajské stredisko zatvorené od 22.12.2021 do 6.1.2022.

Vianočné prianie

Šťastie, zdravie, pokoj svätý 
vinšujeme Vám,
či ste starí lebo mladí
nezáleží nám.

V pohľadnici našej Radky
malý darček k zdraviu tela,
nie je toho síce veľa,
o to viacej krásne sviatky

zo srdca Vám týmto želá
výbor ZO ÚNSS Nitra a SINA Nitra n.o.

Očko 12/2021 – spracoval Josef Zbranek